መደመርና ፖለቲካ (ጊሼይ ጊሻ)

አንዱ የፖለቲካችን ችግር በተለይ ህዋሃትን ከሌሎቹ የኢሃዴግ የፖለቲካ ድርጅቶች ለየት የሚያደርገው ደርግን ለመጣል ብዙ መስዋእትነት መክፈሉንና ለተከፈለውም መስዋእትነት የፈለገውን ማድረግ የሚያስችል እውቅና ከሊሎች ኢትዮጵያውያን መጠበቁ ነው። የትግራይንም ህዝብ በመሳሪያነት የሚጠቀምበት የፖለቲካ ማደንዘዣ አስተሳሰቡ የሚፈልቀው ከዚሁ ነው።የትግራይ ወገኖቻችን የጦርነት ቀጠና ውስጥ በመሆናቸው የከፈሉት መስዋእትነት ቀላል ባይሆንም ለመሆኑ በኢትዮጵያ ውስጥ ለፍትህ ለ እኩልነት ለዲሞክራሲ ለአገር አንድነት መስዋእት የሆነው በፖለቲካ ድርጅትም ሆነ በህዝብ አንጻር የተወሰነ የህብረተሰብ ክፍል ብቻ ነው ወይ? ለአገሩ አንድነትና ደህንነት በሰሜንና በምስራቅ ደሙን ያፈሰሰው ኢትዮጵያዊ የደርግ ንብረት እቃ ነበር ወይ? በተወሰነ ወቅት እንደትግሉ አይነት መስዋእት የሆነው ህዝብ ቁጥር ከአካባቢ አካባቢ ከፍና ዝቅ ሊል ይችላል። በትግራይ ያለቀሱ እናቶች እንዳሉ ሁሉ በአራቱም የኢትዮጵያ ማእዘናት የእናቶች እንባ ፈሶአል። በመሃል ሃገር ለፍትህና ለእኩልነት ሲታገሉ በጠራራ ጸሃይ ባዶ እጃቸውን ግንባር ግንባራቸውን እይተመቱ ያለቁት ወጣቶችም የዚህችው ሃገር ልጆች ናቸው።ያኔ ዘር ቆጠራ ስላልነበር በዘር አልተቆጠሩም :: መገዳደል ጀግንነት በሆነበት ፖለቲካ ውስጥ ያለፍን በመሆኑ ከሁሉም አቅጣጫ ወገኖቻችንን አጥተናል። የተሰደደው በበረሃ የቀረው አካለ ስንኩል የሆነው የተፈናቀለውና ከሞት በታች ህይወት የሚገፋው ሁሉ የዚህች አገር ዜጋ ነው። ባለፉት አመታት በተለያየ አቅጣጫ ሲታገሉና ሲያታግሉ የነበሩ የፖለቲካ ሃይሎችም ከነችግራቸው የህዝብ እድገትና ንቃተ ህሊና የፈጠራቸው ሃይሎች ናቸው። ጥያቄው እያንዳንዱ ለከፈለው መስዋእትነት የተለየ ካሳና እውቅና ሲጠይቅ በተለይ ጥፋቱንም ሌብነቱም በተረጋጋ መንግስታዊ ስልጣን ላይ ሆኖ ኢሰባዊ ድርጊቶችን ለመፈጸሙም እውቅና አልተሰጠኝም ብሎ ቡራ ከረዩ መርገጥ ለመደመር አያመችም ። ይህ በአንድ ፖለቲካ ድርጅት ወይም ቡድን ላይ ብቻም የሚታይ ችግር አይደለም ። ዛሬም በአንዳንድ ፖለቲከኛ ነን በሚሉ ሃይሎች መስዋእትነት ከፍለን ከፍለን ሌሎች መጡብን የሚል አዝማሚያዎች ይታያሉ። ትልቅ ከበሬታ በየትኛውም አቅጣጫ ተሰለፈው ሲታገሉ ህይወታቸውን ላጡ ወገኖቻችን ይሁንና ዛሬ እኛ የደረስንበትን እድል ሳያገኙ አሽልበው ቀርተዋል። የዛረው ፖለቲካ ትላንት የነበረው አይደለም መገዳደልን ጥላቻን ቁርሾና ቂም በቀለን የኔ ብቻ መፍትሄ የሚል የፖለቲካ አስተሳሰብን የሚያፈርስ አስተሳሰብ እየሰፈነ ነው። ለዚህ ደግሞ ጠቅላይ ሚኒስትር አቢይና ጓዶቹ በግንባር ቀደምትነት ቆመዋል።፡ የመደመር አስተሳሰቡም ትላንት ለከፈልከው መስዋእትነት ካሳ ለማግኘት የምትንደረደርበት ሳይሆን በአዲስ አስተሳሰብ በመነጋገር በመከባበር በመፈቃቀር በመቻቻል ለያንዳንዱ ዜጋ ህይወት ክብር በሚሰጥ ፖለቲካ ውስጥ መግባት ነው። ይህ ደግሞ ኢትዮጵያ ሃገራችን ታላቅነትዋን እስከዛረ በአለም ላይ ባልታየ የፖለቲካ ችግር አፈታት ለሌሎች ህዝቦችም እንደ ትግል ስልት የሚያገለግል ፍልስፍናዊ አስተዋጾም ታበረክታለች። ስትደመር በአረጀ የፖለቲካ ችግር አፈታት ላይ ቆመህ ሳይሆን ያለፈውን እንደመማሪያ በማድረግ ሰባዊነትን ያስቀደመ ፖለቲካ ውስጥ እራስን ማስገባት ይሆናል። ምርጫችን አንድ ነው። ስለወደፊቱ በማሰብ ቂምን ጥላቻን ከሁሉም በላይ ከለየለት ዘረኝነትና ዘረኝነትን የተጠየፉ መስሎ በዘረኘነት አረንቁዋ ውስጥ ከመንከባለል እራሳችንን ማጽዳት ነው። ቀድሞ በተለያየ መንገድ መስዋእትነት የከፈልን ወገኖች ካሳችን ወይም ድላችን ይህ የአሸናፊነት መንገድ መሆኑን በመረዳት ሰማእታቱ የከፈሉትን መስዋእትነት ህያው ልናደርግ ስንችል ብቻ ነው። ለአጥፍቶ መጥፋት አስተሳሰብ መደመር ቦታ የለውም

ታግለን! ታግለን ! አዎ ለታገላችሁ ለከፈላችሁት መስዋእትነት ክብር ይገባችሁዋል። ክብርንም ከህዝብ ተጎናጸፉት። ትንሽ ምሳሌ ለመስጠት ዶክተር አቢይና ጉዋደኞቹ ለምን በአጭር ጊዜ ህዝብ ልብ ውስጥ ገቡ። ትልቁ ሚስጥር አዲስ የፖለቲካ ችግር መፍትሄን ዪዘው በመቅረባቸው ነው። ፖለቲካ ለያንዳንዱ ዜጋ ህይወት ክብር ሊሰጥ ይገባል የሚለው ፍልስፍናቸው ነው። ይህን ፍልስፍና ተግባራዊ ለማድረግ ደግሞ መፍትሄው እንደ ዶክተር አቢይ አገላለጽ የም እራቡ ወይም የምስራቁ ሳይሆን የራሳችን እሴት የሆነውን መተሳሰብና ፍቅርን ማስቀደም ነው። ይህን ለማድረግ ደግሞ መማርና መመራመር ብቻውን መፍትሄ አይሆንም ። ልብን ቅና ክፍት ማድርግ ወሳኙ ነገር ነው።

ሃገራችን መልካም ጉዞ ጀምራለች ፤ ከአዲሱ አስተሳሰብ ጋር እየተደማመርን ታሪክ መስራት አልያም ባረጀው ጉዞና ዘይቤ በሸፍጥና በተንኮል ለመጠፋፋት መሞከር። በርግጠኝነት መናገር የሚቻለው ከእንግዲህ ሁሉም አሽናፊ ለመሆን የሚያስችለውን እድል መጠቀም ካልቻልን እንደሃገርም እንደቡድንም እንደዜጋም ሰቆቃና ዋይታ የሃገራችን እጣ ፈንታ ይሆናል። ከ እንግዲህ ሃገራችን በጉልበትና በፖለቲካ ሽፍጥ የምትመራ ሃገር የመሆን እጣዋ አክትሞአል ።፡ይህ ለነዶክተር አቢይም ግልጽ በመሆኑ በጀመሩት ቀና መንገድ እንዲቀናቸው ፈጣሪ ይርዳቸው።

Shimelisw@yahoo.com